Tabuik

Tabuik inggih punika tradisi antuk nyambra Asyura, pademnyané Imam Husain, cucu saking Sayyidina Muhammad saw. Tradisi puniki kalaksanayang olih krama Minangkabau ring wawengkon pasih Sumatra Barat, khususnyané ring Kota Pariaman. Féstival puniki ngenampilang pertempuran Karbala, miwah mainang drum tassa miwah dhol. Tabuik punika istilah antuk usungan layon sané kabakta ring prosési punika. Ring Bengkulu, tradisi puniki kawastanin Tabot. Tabuik katuunang ring Pantai Pariaman, Sumatra Barat, Indonésia. Upakara nuunang tabuik ka pasih, kalaksanayang nyabran awarsa ring Pariaman, ring 10 Muharram tur mawit saking 1831. Upakara puniki kauningayang olih Pasukan Tamil Muslim Syi'ah saking India.

 Prosési 
Prosési tabuik puniki kakawitin antuk ngrereh tanah ring tukadé ri tatkala tanggal 1 Muharram. Tanah punika kagenahang ring tengahing periuk tanah tur kawungkus nagnggén kain putih, salanturnyané kasimpen ring lalaga sané wénten ring natah umah tabuik. Lalaga inggih punika genah sané mawentuk 3x3 métér tur kapagehin antuk parupk utawi tiing cenik. Tanah sané kawungkus olih kain putih, kaanggén antuk simbul maqam syarif Husain. Genah puniki kaatapin olih kain putih sané mawentuk kubah. Tanah puniki kagenahang ngantos kaasukang ring tabuik ri tatkala tanggal Muharram. Ring tanggal 5 Muharram kalaksanayang prosés ngenteb punyan biu antuk sapisan nebas ring wenginé. Niki pinaka cihna kewanénan silih tunggil putra Imam Husain antuk ngewales kapademam ajinyané. Prosési kalanturang ring tanggal 7 miwah 8 muharram sané kabaos Maatam miwah Maarak sorban. Maatam punika cihna jari-jari Husain sané mabrarakan krana katebas, tur Maarak Sorban pinaka cihna kaaraknyané sorban antuk nyobyahang kewanénan Husain ngalawan musug. Ring tanggal 10 Muharram semengnyané, kalaksanayang prosési Tabuik menék pangkat, inggih punika pemasangan kapahan ajeng tabuik. Salanturnyané kaarak ngantos kakutang ring pasih.

 Féstival Tabuik 
Féstival Tabuik inggih punika tata cara krama antuk nyanggra tradisi Tabuik nyabran awarsa, Upakara puniki sampun kaakuin olih pamerintah dados kapahan saking kauripan mabangsa, nika mawinan féstival tabuik kadadosang kapahan saking bangsa Indonésia. Féstival tabuik sampun kalaksanayang mawit saking puluhan warsa, tur wénten sané maosang féstival puniki sampun kalaksanayang saking abad ka-19 Maséhi. Féstival tabuik kalaksanayang antuk pinaka cihna bakti ring pademnyané cucu Nabi Muhammad SAW, sané mawasta Husssein bin Ali. Tabuik mawit saking basa Arab 'tabut' sané mateges peti kayu. Wasta punika mawit saking legénda sasampun kapademan cucu nabi, Wénten jaran sané madué kampid tur masirah manusa. Makhluk kasebut Buraq, ring legénda punika wénten petih kayu sané kabakta olih jaran masirah manusa sané kadagingin kapahan layon Hussein. Manut saking legénda punika, ring féstival tabuik wénten makhluk sané rupannyané pateh sareng buraq sané ngusung peti kayu 'tabut' ring tundunnyané. Ritual puniki wénten saking warsa 1826-1828.

 Pustaka 

Kategori:Budaya